runetrust/blame-folketinget-dk huggingface dataset:
Helle Bonnesen (KF), 2023-05-09:
Tak for ordet.
Jeg står her som vikar for ordfører fru Lise Bertelsen, som gerne ville have sagt, at i Det Konservative Folkeparti deler vi bekymringen for de udfordringer, kunstig intelligens medfører i forhold til elevernes løsning af afleveringer både i dagligdagen og ved eksamener, men vi ser på ingen måde, at et forbud er løsningen.
De studerende er dygtige til at anvende den teknologi, de fremover skal være verdensmestre i at bruge, for at de kan samarbejde og konkurrere på det internationale marked.
Og vi mener ikke, at det på nogen måde vil hjælpe på deres fremtidige konkurrenceevne at gå tilbage til papir og pen – tværtimod.
Til gengæld vil vi i Det Konservative Folkeparti være åbne over for sammen med de øvrige partier og sektoren at se på, hvordan vi bedst sikrer os, at de studerende lærer at anvende fremtidens teknologi bedst muligt i undervisningen.
Men vi kommer ikke til at støtte et forbud.
Lotte Rod (RV), 2023-05-09:
Gennem alle tider har mennesker formentlig stillet sig de store spørgsmål: Hvad er vores forhold til hinanden, til naturen og til teknologien?
I dag er vi jo både langt og ikke langt.
På den ene side er det jo helt vildt, som andre ordførere før mig også har sagt, hvad man kan få ChatGPT'en til, og på den anden side har vi formentlig nok alle sammen lige været til et eller andet møde, hvor vi ikke engang kunne få PowerPointen til at fungere og alle sidder og tænker: Det var aldrig sket med en overhead.
Så på en eller anden måde er der noget mærkeligt i tiden, og i hvert fald tænker jeg, at vi hverken kan eller skal gå tilbage, men at vi skal finde en ny måde at leve med teknologien på og bruge teknologien.
Jeg har lige været i gang med at læse Thomas Aastrup Rømers bog om skolens formål, og han har et ret fint citat der, som jeg tænkte, at jeg lige vil tage med her.
Kun når læsningen knyttes til indhold, og når dette indhold selv åbner sig og inviterer eleven indenfor i samfundets traditioner og objekter via abrupte, rytmiske, risikofyldte og dybe subjektifikationsprocesser, kan man tale om kundskaber.
Kundskaber vedrører samfundets fælles historiske og frie omgang med og mellem tingene selv, dvs. samfundets interesse, dets mellemværender.
For det er jo ikke alting, der kan måles, eller der skal måles, og i virkeligheden tror jeg på, at det, der er det vigtigste og fineste i skolen, slet ikke kan måles.
Men samtidig må det jo så heller ikke føre til, at vi undervurderer eksamens betydning for, hvordan undervisningen så ser ud, og dermed også for, hvordan dannelsesbegrebet og hele formålet bliver udfoldet i skolen og på vores uddannelser.
Jeg må også bare sige, at da jeg gik i skole, fandt folk jo også en vej til at snyde.
Jeg kan da huske, at flere af mine venner havde sådan et trick med at gå ud på toilettet og sende nogle sms'er til nogen, de kendte, for så at få det rigtige svar, som de så kunne gå ind at skrive med deres kuglepen.
Så der er jo et eller andet i det her, hvor vi jo skal ramme balancen.
Der er nogle helt grundlæggende færdigheder, som er vigtige.
Jeg synes, det er vigtigt, at man kan finde ud af at sætte komma rigtigt.
Jeg synes, det er vigtigt, at man kan forstå de regneprincipper, man bruger.
Jeg synes, det er vigtigt, at man kan fortælle en historie, og at man kan sin kildekritik, så man ikke bliver snydt og bare tror på alt, hvad man læser.
Men det skal jo være i en balance med nogle eksamensformer, som afspejler den virkelighed, vi lever i, og hvor eleverne jo skal kunne bruge det, vi gerne vil have de også skal lære i skolen.
Derfor kan vi i Radikale Venstre ikke støtte Dansk Folkepartis forslag.
Jeg synes, det er en rigtig god idé, at ministeren har nedsat en gruppe.
Jeg tror, de får nogle ret heftige diskussioner i den gruppe.
Jeg tror, det bliver en ret sjov debat at følge.
Alex Ahrendtsen (DF), 2023-05-09:
Tillykke med at have gået i en skole, hvor man har brugt kuglepen og papir.
Senest prøvede jeg det i 2016 – det var i Schweiz, et moderne land, der har erkendt, at der foregår snyderi med de moderne redskaber.
Det, jeg godt kunne tænke mig at spørge ordføreren om, er, hvilke løsninger man selv vil pege på, ud over at der skal nedsættes en ekspertgruppe, der skal komme med forslag til løsninger.
Lotte Rod (RV), 2023-05-09:
For det er, som om Dansk Folkeparti er låst i, at der er nogle, der har fundet ud af, at man kan snyde ved eksamenerne, som de ser ud nu, og at det er et problem, og at vi så hellere må få lukket det ned, så eksamenerne kan være, som de plejede at være.
Jeg tror, vi har brug for at tænke over, hvad det egentlig er, vi gerne vil måle til eksamenerne.
Så kan det være, der er nogle snævre færdigheder, som godt kan afprøves med pen og papir, og så kan der være nogle andre ting, som vi i dag skal finde en ny og mere virkelighedsnær måde at afprøve.
Ja, det kan sagtens være, at det er der, vi ender.
Jeg synes, det starter med det principielle spørgsmål: Hvad er det egentlig, vi gerne vil måle, og hvad er det, vi gerne vil vurdere til eksamenerne?
Hvis vi gerne vil have nogle eksamener, som måler på nogle meget snævre færdigheder, så kan det godt være, at det giver god mening at teste det på den måde, men jeg synes ikke, det vigtige er at starte med at se på, hvordan vi nu bare laver en eksamen, hvor man ikke må bruge internet, eller hvor man bruger pen og papir, men at vi starter med den principielle diskussion om dannelse og formål, og hvad det er, vi gerne vil afprøve, og at vi så laver eksamensformerne ud fra det.
Noah Sturis (ALT), 2023-05-09:
Tak for ordet.
I Alternativet støtter vi ikke beslutningsforslaget, men vi forstår egentlig godt intentionen med det.
For det ville være trist, hvis vores børn og unge gik glip af den læring, som vores uddannelsesinstitutioner tilbyder dem, ved at bruge kunstig intelligens til eksamener, hvor det ikke er hensigtsmæssigt.
Nogle er foregået i en sal uden internet, nogle har været med internet, hvor man så indrettede eksamen sådan, at den studerende blev opfordret til at bruge det som det værktøj, som det er.
Jeg har også været til en eksamen med pen og papir – det var i programmering – og det var ikke min yndlingseksamen.
Men i Alternativet mener vi, at uddannelsesinstitutionerne kender sig selv bedst, så de kan også vurdere risikoen ved at tillade adgang til internet under eksamenen.
Man kan have eksamensvagter, der holder øje med elevernes computere, man kan give adgang til en filtreret del af internettet, eller man kan helt fjerne internetadgang til eksamener, hvis man som skole eller universitet ønsker dette.
Eller man kan selvfølgelig også afholde en programmeringseksamen eller en eksamen i kunstig intelligens med pen og papir.
Men i Alternativet mener vi, at vi skal uddanne vores børn unge til at blive en del af den virkelighed, som de træder ind i, så jeg så hellere, at vi lavede nogle specifikke eksamener, hvor man havde adgang til alt, også ChatGPT og lignende redskaber.
Så Alternativet kan ikke støtte forslaget, men takker for at rejse en god debat.
Alex Ahrendtsen (DF), 2023-05-09:
Det er jo altid spændende, når der kommer politikere i Folketingssalen, som kommer lige fra det pulserende liv, herunder også fra universitetslivet – så tak for det.
Nogle fakulteter på DTU har jo slukket for internettet under eksamen.
Hvorfor tror ordføreren, at disse fakulteter har gjort det?
Noah Sturis (ALT), 2023-05-09:
Det er, for at man kan lave eksamener ud fra det formål, som eksamener er designet til.
Jeg har været til en kemieksamen, hvor der ikke var adgang til internettet, men jeg havde downloadet Wikipedia, for det var fuldt ud tilladt.
Så det handler jo om, at man tilrettelægger en eksamen ud fra det formål, som eksamenen gerne skal opfylde.
Alex Ahrendtsen (DF), 2023-05-09:
Så ordføreren erkender og anerkender, at det faktisk kan være en god ting, at man slukker for internettet, for at den studerende og eleven kan blive afprøvet uden mulighed for snyd, som vi kender det i dag?
Noah Sturis (ALT), 2023-05-09:
Jeg anerkender absolut, at det sagtens kan være hensigtsmæssigt at gøre, men ligesom andre, der har været inde på at lave et totalforbud på alle uddannelsesinstitutioner for alle eksamener, mener jeg ikke, det virker hensigtsmæssigt, for vi har også eksamener, hvor det faktisk er rigtig gavnligt at bruge internettet.
Og i virkeligheden ville det måske også være gavnligt at prøve at bruge ChatGPT og andre former for kunstig intelligens som værktøjer.
I øvrigt løser det heller ikke, som fru Astrid Carøe jo også var inde på tidligere, problematikkerne omkring specialer eksempelvis eller de her større opgaver, og der er vi virkelig nødt til at tænke os om, i forhold til hvordan vi løser det.
Kim Edberg Andersen (NB), 2023-05-09:
Jamen jeg anerkender, og jeg kender ordføreren som en, der brænder for det her, især det her med dannelse, hvor vi ligesom får noget grundviden.
Og der er jeg enig med ordføreren i, at det ville mundtlige eksamener være rigtig gode til, altså simpelt hen en overhøring, for der er det svært at snyde – i hvert fald sådan som teknologien er lige nu, er det umuligt.
Men jeg er også positivt indstillet over for, at kunstig intelligens bliver fremtiden, og det bliver en omkalfatring, tror jeg, af mange af samfundets funktioner.
Og derfor er det også noget, der kræver, at vores uddannelser tager sigte på det her og bliver gode til at udnytte det, som følger med.
Så det var bare mere en kommentar, end det var et spørgsmål.
Alex Ahrendtsen (DF), 2023-05-09:
Tak for det imødekommende og nuancerede svar.
Forestiller ministeren sig at indkalde til et oplysende møde, når svaret og indstillingen fra udvalget foreligger?
Jeg er i hvert fald på vegne af Dansk Folkeparti meget interesseret i at følge udvalgets arbejde og dermed også i, hvad det måske ender med.
Jeg vil også sige tak for at være forholdsvis forsigtigt åben over for forslagets indhold.
Mattias Tesfaye (S), 2023-05-09:
Jeg har helt uformelt haft nogle forsigtige diskussioner med nogle af mine kolleger i andre europæiske lande, og jeg kan høre, at det her er et problem, alle står med.
Og hvis jeg skal være helt ærlig, står jeg ikke lige med den gyldne løsning her.
Men vi skal huske på, hvad eksamen er.
Det er jo en test af, hvad man har lært i et undervisningsforløb, og derfor har jeg heller ikke selv noget problem med det, hvis vi ender et sted, hvor man skal slukke for internettet eller gå tilbage til pen og papir, sådan som det beskrives i beslutningsforslaget.
Jeg har bare lige behov for, at folk med forstand på eksamener, folk med forstand på teknologi og filosofi gør mig selv og forhåbentlig også Folketinget lidt klogere på, hvordan vi kommer klogt igennem den her teknologiske udvikling, så vi, som forslagsstilleren selv siger, får den nye teknologi til at understøtte os og ikke til at undergrave os.
Men jeg er helt enig med forslagsstillerne i, at hvis ikke vi gør noget, så vil vi være bombet tilbage, og vi vil ikke kunne stole på de eksamensbeviser, der kommer ud af vores uddannelsesinstitutioner.
Frederik Vad (S), 2023-05-09:
Tak for ordet.
I dag skal vi behandle et godt lovforslag, som udmønter dele af den aftale, som et bredt flertal af Folketingets partier indgik i maj sidste år, og som skal sikre flere rettigheder til unge med særlige behov og understøtte en bedre tilrettelæggelse af stu.
Det er et virkelig, virkelig godt lovforslag inden for den ramme, som aftalekredsen aftalte i forbindelse med aftalen.
Konkret står lovforslaget her på flere ben.
For det første skærper vi stu'ens formål, så det tydeligere fremgår, at uddannelsen skal give de unge i målgruppen de bedste forudsætninger for at komme videre i uddannelse eller arbejde, samtidig med at det fastholdes, at stu skal understøtte de unge i at opnå personlige, sociale og faglige kompetencer, så de kan få et så selvstændigt, myndigt og aktivt voksenliv som overhovedet muligt.
For det andet foreslås det at indføre, at de unge som udgangspunkt har ret til at vælge mellem flere uddannelsessteder, og det er vel nok det centrale greb i den her aftale.
Det er dog med undtagelse af tilfælde, hvor en ung har behov for et ekstraordinært specialiseret tilbud og kommunalbestyrelsen efter dialog med den unge vurderer, at der kun er ét uddannelsessted, der passer til den unges behov.
Det er en vurdering, hvor både faglige og økonomiske hensyn indgår, og som beror på en konkret og individuel vurdering af den unges behov og de uddannelsestilbud, som findes.
For det tredje vil hver ung med lovforslaget her altid have ret til at foreslå et andet uddannelsessted for uddannelsen end det, som kommunalbestyrelsen måtte foreslå.
For det fjerde forpligtes kommunalbestyrelsen til at orientere om processen for visitation, sammensætningen af et eventuelt visitationsudvalg og opfølgningen på uddannelsesforløbet, ligesom myndighedsansvaret hos kommunalbestyrelsen styrkes, ved at der indføres krav om kvalitetsaftaler, udarbejdelse af et ressourcepapir og et uddannelsesbevis – alt sammen med henblik på en tidligere afklaring og bedre overgang for disse unge.
Der er rigtig mange elementer i det her forslag, og vi i Socialdemokratiet støtter dem alle sammen.
Vi er især enormt tilfredse med, at man styrker den unges stilling, og vi er også meget tilfredse med, at vi har lavet nogle justeringer inden behandlingen her i salen, som jo bl.a. betyder, at vi ligestiller tyndt befolkede områder i Danmark med tæt befolkede områder, og at vi har filet på de formuleringer, der lå i lovgivningen, om, at et alternativt uddannelsestilbud til det, kommunen kunne give, skulle koste det samme som det, kommunen kunne tilbyde.
Så alt i alt er det et rigtig fornuftigt lovforslag, som Socialdemokratiet kan støtte.
Charlotte Broman Mølbæk (SF), 2023-05-09:
Tak for det, og tak for ordførerens tale.
Ordføreren var ikke med, da vi lavede aftalen sidste forår.
Så det er selvfølgelig også med det forbehold, at det her spørgsmål stilles; det er jeg med på.
Men jeg har lyst til at spørge ordføreren fra Socialdemokratiet, om man har gjort sig nogen overvejelser over, hvad der karakteriserer ekstraordinære udgifter, fordi »ekstraordinære« jo kan fortolkes meget forskelligt, alt efter hvor man står, og hvilken fortolkning man har.
Så vil ordføreren kunne knytte lidt flere ord på det?
Frederik Vad (S), 2023-05-09:
Det er meget svært at skære fuldstændig ud i pap.
Der har også været rejst nogle spørgsmål om, om man skulle lave nogle regler for, hvor lang transportafstand der må være osv., men hvis man går ind og konkretiserer de her ting, kan det jo hurtigt blive et loft eller en minimumsstandard for kommunerne.
Så hvis man går ind og konkretiserer det her, risikerer man derfor også, at det får sådan en systemets logik.
Så går man lige til loftet eller man bevæger sig i hvert fald ikke højere end det, der er grænsen.
Derfor synes jeg, at de formuleringer, der ligger nu, giver den nødvendige fleksibilitet.
Der, hvor vi jo kan se en udfordring, er, hvis kommunen kommer med et tilbud og kommunen skal give et alternativt tilbud, så er man f.eks. nødt til at gå ind og oprette en uddannelse, som kun passer til den her enkelte unge.
Det er jo et konkret eksempel på et sted, hvor man må sige, at der må økonomi spille en rolle på en eller anden måde.
Charlotte Broman Mølbæk (SF), 2023-05-09:
Men det er vel også den her helt totale grænseløshed, der kan være udfordringen, for det kunne jo være, at for sådan en lille kommune som Læsø Kommune med en meget lille økonomi kan udgifter til mange forskellige slags borgere være ekstraordinære udgifter, hvad det ikke var for andre kommuner.
Så spørgsmålet er, om der ikke er et alt for stort fortolkningsrum, og om det bare er op til den enkelte kommune selv at sige, hvad det er, de føler, der er ekstraordinært.
Hvordan skal Ankestyrelsen så kunne gå ind og vurdere, om det reelt set er et ekstraordinært tilbud, den her borger har behov for, hvis vi ikke har sat en eller anden form for bundgrænse?
Frederik Vad (S), 2023-05-09:
Men det må vi jo i Folketinget følge op på.
Vi taler meget om frisættelse og frihed i den her Folketingssal, og med den her aftale går vi ind og styrker kommunernes myndighedsansvar, men jeg tror bare, at vi her må begynde med at have tillid til, at kommunerne sørger for, at deres unge kommer i de tilbud, de skal.
Jeg har ikke nogen grund til at tro andet.
Kim Edberg Andersen (NB), 2023-05-09:
Tak for det.
Jeg vil godt følge lidt op på det, SF siger.
For vi har i andre sammenhænge problematiseret, at vi ser en Ankestyrelse, som dybest set ikke forholder sig til tingene.
Jeg mener, at SF jo har ret.
Hvad er det, Ankestyrelsen skal gøre andet end at sige, at det er uforholdsmæssig dyrt?
Så sender de den tilbage, og så står du som borger efter at have fået sendt det tilbage fra Ankestyrelsen, og så siger kommunen: Nu har vi prøvet det.
Idéen med det her, som jeg ellers synes er et udmærket lovforslag, er jo at gøre det her bedre, altså sørge for, at man har nemmere adgang.
Jeg er bange for, at systemet kommer til at lukke sig om sig selv, og så bliver det her med, at det er uforholdsmæssig dyrt, sådan noget, som gør, at det bliver til meget lidt nogle steder, hvis ikke lige det passer ind og man ikke har lyst til at give den unge den bestemte uddannelse.
Så kan man på en eller anden måde, eventuelt i udvalgsbehandlingen, kvantificere det her lidt mere, sætte en procentsats på eller gøre et eller andet, sådan at der er noget meget mere konkret, Ankestyrelsen kan forholde sig til i de klagesager, jeg forudser der kommer?
Frederik Vad (S), 2023-05-09:
Igen vil jeg sige, at hvis man går ind og laver en meget, meget skarp grænse, risikerer man jo også, at nogle meget, meget gode tilbud for de her unge, som måske ligger lige på den forkerte side af grænsen, pr. automatik vil blive skåret væk fra kommunens side.
Derfor synes jeg, at det er fornuftigt, hvad vi gør her med at styrke de unges rettigheder og sige, at man som ung har mulighed for selv at komme med et uddannelsestilbud, og at man kan blive visiteret til uddannelsestilbud i hele landet, og at kommunerne skal give to.
Så tror jeg også bare, at vi må have den tillid til, at man i kommunerne er interesseret i, at de her unge får den hjælp, de skal have.
Det er nogle af de svageste eller mest udfordrede unge i vores samfund, og dem tror jeg kommunerne vil gøre alt, hvad de kan, for at løfte.
Det har jeg tillid til.
Kim Edberg Andersen (NB), 2023-05-09:
Det er nok den der ubegrænsede tillid til, at kommunerne ikke tænker i penge, der er noget med.
Jeg har siddet i en kommunalbestyrelse, og når vi laver budget, tænker vi i penge.
Og dem, der er nemmest at tænke i penge over for, er de allersvageste grupper.
Så jeg kunne stadig væk godt tænke mig, at vi i hvert fald i udvalgsbehandlingen måske alle sammen lige stikker hovederne sammen og så tænker på, hvordan vi kan få lavet det her på en god måde, sådan at vi også sikrer os, at der ikke vil være en enkelt kommune eller to, som vil spekulere i det her, der ikke er til gavn for den studerende – altså at vi finder en eller anden god almindelig løsning, hvor vi får lagt noget mere konkret på bordet.
Frederik Vad (S), 2023-05-09:
For hvis vi trækker alt herind i Folketingssalen og gør det til et spørgsmål om, at de brodne kar skal sætte standarden for lovgivningsprocessen herinde, tror jeg bare, at vi får en alt for kompliceret lovgivning og en alt for firkantet lovgivning, og jeg tror ikke, at det i sidste ende vil gavne nogen af de her stu-elever.
Anni Matthiesen (V), 2023-05-09:
Tak for det, formand.
Det her lovforslag har jeg arbejdet med i lang tid.
Jeg har jo været med til at forhandle den politiske aftale; jeg har – kan jeg også tillade mig at sige – fået sat nogle, også personlige, aftryk i det her lovforslag.
For den her gruppe af unge mennesker er en gruppe, som jeg har fulgt, jeg vil næsten sige siden min søns fødsel; i hvert fald kan jeg sige, at jeg selv har en søn, som har taget en stu-uddannelse.
Og det gør selvfølgelig også, at der er nogle ting i det her lovforslag, som jeg holder rigtig meget af, og som jeg gerne vil fremhæve.
Selv om det var en pige, der var rigtig dygtig til at have med børn at gøre, så var det eneste tilbud, hun kunne få, at komme i et køkken og lære at lave mad.
Der var nogle forældre der, der var frustrerede, fordi de faktisk så, at her var der en ung pige, som egentlig havde nogle vildt gode kompetencer i forhold til at kunne lære at passe børn.
Men det var så ikke muligt dengang.
Jeg har også haft henvendelser fra forældre, som havde en søn, som fik tilbudt at blive pedel, selv om han faktisk havde nogle helt andre ønsker.
Men det var så de valgmuligheder, der var i den kommune, altså at blive pedel.
Og med ændringen af loven her er jeg glad for, at vi nu giver retten til, at man som ung med særlige behov får flere tilbud.
Ud over det vil jeg også gerne fremhæve, at vi er nået i mål med, at der nu skal laves en fælles portal, hvor de her forskellige tilbud bliver præsenteret.
Det kan jeg sige var noget af det, som jeg selv som mor til min søn virkelig havde en opgave med at finde ud af, altså hvad der i det hele taget var af muligheder i nærområdet.
Hvad findes der af stu-tilbud?
Kunne der være noget i nabokommunen, som faktisk var bedre og passede bedre til mit barn end det, som kommunen tilbød?
Når den her portal kommer op at stå, som vi også har fået understreget skal både skrives og præsenteres på en måde, så det også er letforståeligt for den her gruppe af unge mennesker, så tror jeg på, det giver endnu bedre muligheder for, at de reelt ved, hvad der kan være at vælge imellem.
Jeg kunne komme ind på mange forskellige ting, og jeg ved også, at man selvfølgelig har mange ønsker på sin seddel, og der kunne også være flere ting, hvor man tænker: Arh, det kunne også have været, at vi skulle have kigget på det.
Men jeg kan sige, at Venstre kommer til at stemme for det her lovforslag – og jeg er rigtig glad for det skridt, vi tager i dag.
Charlotte Broman Mølbæk (SF), 2023-05-09:
Tak for det.
Og tak for ordførertalen.
Jeg vil også gerne kvittere for et rigtig godt samarbejde om lige præcis den her aftale.
Jeg synes, det faktisk er blevet en rigtig fin aftale, som har en bred forankring – fra den ene ende af salen til den anden.
Det synes jeg er ret smukt i sig selv.
Jeg ved også, at ordføreren på mange måder er passioneret på det her område, og derfor vil jeg prøve at følge lidt i hr. Kim Edberg Andersens fodspor i forhold til det her med de uforholdsmæssig større udgifter end det, kommunen fremlægger, eller de ekstraordinære tilbud.
For derved vil den unge ikke have nogen muligheder for reelt set at få et af de tilbud, som ordføreren også henviste til i forhold til den her unge pige.
Theresa Scavenius (ALT), 2023-05-09:
Vi vil bare kort gerne sige, at vi stemmer gult, fordi det her er et forslag, der har æbler og pærer i sig, altså hvor noget er godt og noget er dårligt.
Og derfor bliver vi nødt til at stemme gult.
Vi ville have ønsket, at man ikke blander forskellige slags lovforslag sammen i ét.
Alex Ahrendtsen (DF), 2023-05-09:
For Dansk Folkeparti er al uddannelse investering.
Det er ikke udgifter.
Når man sender en elev på en særligt tilrettelagt uddannelse, investerer man derfor også i denne elev, så vedkommende siden hen kan bide sig fast i arbejdsmarkedet.